ভাষা আন্দোলনকারীদের সাথে কমিউনিষ্ট পার্টি ও কংগ্রেসের একটা যোগাযোগ ছিল। কিন্তু সেটা কখনও প্রকাশ্য ব্যাপার হতে পারেনি। আমি নিজে লক্ষ্য করছি ভাষা আন্দোলনকারীদের মিছিল-মিটিং চলাকালে কমিউনিষ্ট পার্টির অফিস ও লাইব্রেরীগুলো বিশেষ তৎপর হয়ে উঠত। কংগ্রেসী নেতাদের মনে হত খুব কর্মচঞ্চল। ভাষা আন্দোলনকারীদের লিফলেট-ইশতেহার ও অন্যান্য প্রচারপত্র তাঁরা নিজেরা অনেক সময় স্বেচ্ছায় বিলি-বাটোয়ারা করে দিত। ভাষা আন্দোলনের নেতা তোয়াহা, মতিন এঁরাতো কমিউনিষ্ট পার্টির সাথেই সংশ্লিষ্ট ছিলেন। কমিউনিষ্ট পার্টির অনিল রায়, লীলা রায় এবং কংগ্রেসের শিরিশ চট্টোপাধ্যায় ও ভবেষ নন্দীরা ভাষা আন্দোলকারীদের সব রকমের সহযোগীতা করতেন। এঁরা নিশ্চয়ই সেদিন কোন সদুদ্দেশ্য নিয়ে ভাষা আন্দোলনকারীদের পাশে এসে দাঁড়াননি।